khistorydata/jeongjo-sjw-relations huggingface dataset:
정조 4년
庚子九月初三日午時。上自永陵齋室。詣坡州宿所入侍時。行都承旨鄭昌聖。左承旨徐有防。右承旨朴祐源。左副承旨李亨元。右副承旨李益烍。同副承旨金宇鎭。記事官金載瓚。假注書趙興鎭。記事官鄭東浚李集斗。以次序立訖。上具戎服。揷羽乘馬。出自齋室門。駕到坡州十里程。上以令旗。命禁衛大將李敬懋。守禦使鄭民始。先詣五里程以待。上命有防書傳敎曰。路出封前。愴懷殊深。交河洪奉朝賀墓。遣承旨致祭。還都後卜日擧行。駕到五里程。入小次。上具甲胄。命拿入大旗次知都摠都事尹敬喆。宣傳官李元謙。兵曹佐郞沈商賢。下敎曰。龍旗之進退。惟視大駕之動靜。各有信地。不敢擅離。而大駕入幕次之後。龍旗則任自前進。立於不當立之地。何也。敬喆曰。愚迷生疎。自犯師律。惶恐遲晩矣。商賢曰。臣則連爲陪班以來。遞代僚官。今纔換立。大旗擅離之由。臣實不知矣。元謙曰。大旗次知。旣有該掌宣傳官。則臣則只隨宣傳官擧行矣。上曰。汝焉敢以粧撰爲說。推諉他人乎。仍命決棍三度後。與敬喆相換竝拿出。仍詣坡州別宮。行兵曹判書。各營門大將。京畿監司。各邑營將。軍禮淸道。一雙分兩行出。引諸大將。從東西隊入就庭中。北面立。柱國敬懋有寧民始相玉。各行詭叩頭禮訖。各出就本陳。上曰。三大臣使之入來。領議政金尙喆。左議政徐命善。右議政李徽之。以次進前。尙喆等曰。日吉辰良。禮成謁陵。下情不勝欣幸。而連日勞動之餘。聖體不瑕有損乎。上曰。一樣矣。卿等。兩日陪扈。想多勞瘁矣。仍命先退。上曰。坡州牧使入侍。坡州牧使李章漢進伏。上曰。坡州以畿內弊邑。當此幸行。能無貽弊官民之事否。章漢曰。今番陵行。一從減省。又以儲置米會減。少無貽弊之事矣。上曰。明日出宮。率邑中父老。來待于五里程。命先退。昌聖曰。明日軍令。兵曹判書。事當親書以呈。而使下吏代書。雖是襲之致。揆以事體。不可無警。兵曹判書李衍祥。推考。何如。上曰。依爲之。亨元曰。自今爲始。陵幸時軍令。兵判必爲親書。無得替寫事。定式施行。何如。上曰。依爲之。出擧條宇鎭曰。兵曹參知申大升。親呈肅單。而旣値門閉。且入侍與殿座有異。則親呈有違格例。推考。何如。上曰。依爲之。命有防書傳敎曰。貴主憤塋。咫尺入望。況是先祖躬臨之處。而日已迫暮戛過不得歷拜。冞極悵嘆。遣內侍明日致祭於和平翁主墓。又命亨元書傳敎曰。事甚微細。且有都提擧。提調推考傳旨。安徐。上曰。注書禁推。安徐。出榻敎仍命退。諸臣以次退出。
정조 4년
庚子九月初三日初更。上御坡州別宮。左承旨。同副承旨入侍時。左承旨徐有防。同副承旨金宇鎭。假注書趙興鎭。記事官徐龍輔鄭東浚。以次進伏訖。上曰。昨今日天氣溫和。甚可幸也。而以沿路所見言之。今年穡事。快免凶歲。爲民事誠可幸矣。有防等曰。然矣。上曰。連日驅馳之餘。軍兵及陪從官中。能無生病者乎。有防等曰。皆無事往返云矣。以留都大臣領敦寧李溵。守宮大將洪樂性。留都大將具善復。待罪狀啓。命宇鎭書傳敎曰。勿待罪事。回諭于領敦寧處。守宮史官傳諭。以留都大臣領府事鄭弘淳狀啓。命宇鎭書傳敎曰。勿待罪事。回諭。仍傳曰。守宮史官傳諭。上曰。以狀啓觀之。昨夜城門之開閉。專在於留院下吏不善周旋之罪。仍命書傳敎曰。留院書吏査實後。令攸司科治。仍命退。承史以次退出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨李亨元坐。右副承旨李益烍坐。同副承旨金宇鎭坐直。注書一員未差金載瓚仕。假注書趙興鎭仕直。事變假注書沈達漢仕。
정조 4년
大駕。詣高陽晝停入別宮後。政院玉堂藥房朝廷二品以上六曹堂上兩司長官口傳問安。答曰。知道。
정조 4년
李亨元啓曰。昨夜宣傳官奉命入去時。開門遲滯事。及摠戎使承命出來時。不爲留門事。及烽燧單子不爲狀啓事。査實問啓事。命下矣。問于守宮假承旨南柱老。則以爲昨夜二更二點。兵曹來言崇禮門部將。來到金虎門外。以爲宣傳官。自行在所。奉信箭來到崇禮門外。有傳命事。請開門故來告云云。兵曹仍請開門啓請。而深夜城門之開閉。事係重大。一邊取考昨年擧條謄錄。一邊往復于留都大臣守宮大將後。始乃請出慈旨符驗。故自邇遲滯。至於四更後開閉之境。不善擧行。致有問啓之敎。萬萬惶懍。罔知攸措云。信箭宣傳官開門遲滯委折。俄者問啓中。已爲詳達。而摠戎使出去時無標信。無信箭。而留門一款。其時罷漏已久。自當開門之時而出去。自本院初無留門之事。則封啓一節。不爲擧行。烽燧巡審無事狀啓段。平明封發。而未及入達。恐是撥軍中路遲滯之致。三條緣由。如斯而已云矣。敢啓。答曰。知道。政院則無論隨駕與守宮。凡有命令。但當按舊例依法典擧行之不暇。而時急軍務。奉命之擧烽時到城門者。問于守宮所。議諸留都處。四更後留門。不特萬萬駭然。因兵曹草記。更又聞之。無慈旨請下竝傳之事。而城門留門云。此事屬莫大之怪擧。寧不寒心。此路一開。後弊將至於何境乎。如其赴陣將臣之不卽出送等。種種昧例之事。可謂緦切之察。卿等初不覺悟。亦未執奏。已是大段失着。況於行在經宿。自上未嘗就寢。則諸承宣怠慢至此。漫不省察。何暇慮及公事耶。姑從禮使之義。不欲索言。卿等少加慥慥。無忘夙夜靡解之意也。本事處分當否。勢將待諸承宣明朝起居之時。爲之。可乎。
정조 4년
鄭昌聖啓曰。上番玉堂朴天行。旣入省記之後。謂有身病。自陪班落後。不爲入直。此與在直徑出無異。依例禁推傳旨捧入之意。敢啓。答曰。知道。
정조 4년
徐有防。以弘文館言啓曰。本館上番闕直。事甚未安。校理金履禧徐鼎修。副校理權以綱。竝卽牌招。以爲推移入直之地。何如。傳曰。允。
정조 4년
徐有防。以兵曹言啓曰。依下敎。守宮政院書吏白喜文處。去夜信箭宣傳官。初昏進去城外。而四更開門。摠戎使承命出來時。不爲開門委折査問。則其矣所告內。去夜二更量。結束色書吏來言。信箭宣傳官來到崇禮門外。請開門云。則入直假承旨。以爲此時深夜城門開閉之事。當爲往復于守宮大將及留都大臣。又爲考見昨年擧條後。始請慈旨符驗。其間自爾遲滯。果至四更。摠戎使出去時。不爲開門事段。信箭宣傳官出去後。符驗持去禁軍。不待摠戎使出去。還閉城門入來。而其後摠戎使送言。請開城門。則假承旨以爲。城門纔閉。開門時未遠。不可更請留門之意。言送。果不開門云矣。敢啓。答曰。知道。
정조 4년
金宇鎭。以兵曹言啓曰。依下敎。政院書吏白喜文處。卽爲棍問。則所告內。守宮大將及留都大臣處。往復之際。自爾遲滯之由。俄已告達。而承命之將臣。旣不卽出送。金虎門留門時。請出慈旨。崇禮門留門時。信箭旣來門外。則事體亦重。倉猝之中。未及仰請慈旨。只送符驗之罪。都是迷劣之致。萬死無惜。無他仰達之辭云矣。敢啓。答曰。知道。
정조 4년
又以摠戎廳言啓曰。依下敎。坡州吹鼓手三十六名細樂手六名及次知旗鼓官一人等處。自本廳。各木一疋式施賞之意。敢啓。答曰。知道。
정조 4년
領議政金尙喆。左議政徐命善。右議政李徽之箚曰。伏以。臣等伏見傳敎下者。守宮承旨。入直騎堂事。誠萬萬驚駭矣。門鑰出入。何等嚴重。而稟請慈旨。新有受敎。則都城開門時。只送符驗者。豈不大有乖於定式之法意乎。況聞昨年啓下之擧條。貼在院壁。而其所擧行。若是妄錯。事未前有。大關後弊。雖以寬恕之聖意。只施譴罷之薄勘。而罪不當律。恐無以懲勵他日。臣等謂當該守宮承旨。入直騎堂。竝施削職之典。有不可已也。取進止。答曰。省箚具悉。卿等之懇。標信與慈旨。所以憑此開閉出入也。當門符驗。所以準其門名更數也。必須二者俱到。然後方許開門。奚特不易之金石。此例孰不知之。而再昨夜。無標信或慈旨。而徑開城鑰者。豈不驚駭。此逕一開。方來之弊。有不可勝言。箚中所請事依施。而又聞留門時。往議守宮所留都所云爾。則可知其預聞。而守宮大將之不欲干涉。固無怪也。留都大臣之初無執難。末不論啓。殊違重法制嚴管鑰之意。極可介然也。仍傳曰。此批答。遣史官。傳諭于時任大臣。
정조 4년
庚子九月四日卯時。上自坡州宿所。還宮入侍時。行都承旨鄭昌聖。左承旨徐有防。右承旨朴祐源。左副承旨李亨元。右副承旨李益烍。同副承旨金宇鎭。記事官金載瓚。假注書趙興鎭。記事官鄭東浚李集斗。以次序立訖。上具戎服。乘輿出別宮門外。上降輿乘馬。詣五里程。上曰。坡州牧使。率父老進前。戶房承旨及戶判宣惠廳堂上入侍。宇鎭。戶曹判書金華鎭。宣惠廳堂上鄭民始。坡州牧使李章漢進立。上謂坡州父老曰。當此稼穡收穫之時。遠陵幸行。能無汝等貽弊之端乎。父老等曰。今番幸行。凡百經費。皆自官儲置米會減。故無貽弊之端矣。上曰。今年穡事。比昨年何如耶。父老等曰。比昨年尤勝矣。上曰。欲爲汝等施惠之道。則結錢還耗中。蠲何上納。能爲實惠乎。父老等曰。結錢之蠲減。只爲有土者利。至於無土之民。則不得蒙其澤矣。仍命宇鎭書傳敎曰。爲謁陵寢。駐宿本府。宜有施惠之道。且必有貽弊之端。亦合蠲恤本府。今年還耗條。特爲蕩減。宇鎭曰。幸行之時。爲詢民瘼。本府父老。閑曠處。率領待令事。該牧使李章漢。昨旣親承下敎矣。其在奉行之道。固當知委坊曲。一齊聚會。以爲趁早預待之地。而乃於路左駐蹕。特命召見之時。初無一人來待。臨時招呼。顚倒驅入。至有他官民之混入者。身爲守土之官。其所擧行。若是慢忽。事體分義。固已萬萬寒心。而其他奏對。全不成樣。坡州牧使李章漢。從重推考。何如。上曰。依爲之。出擧條有防曰。今日父老召見時。坡州牧使李章漢之擧行。全不成樣。極爲駭然。該房旣已請推蒙允。而道臣之不能檢飭。在所難免。京畿監司李鎭衡。推考。何如。上曰。依爲之。出擧條仍詣高陽別宮後。承史以次退出。
정조 4년
庚子九月初四日午時。上自高陽晝停所。還宮入侍時。行都承旨鄭昌聖。左承旨徐有防。右承旨朴祐源。左副承旨李亨元。右副承旨李益烍。同副承旨金宇鎭。記事官金載瓚。假注書趙興鎭。記事官鄭東浚李集斗。以次序立訖。上具戎服。乘輿出高陽別宮門外。上降輿乘馬。宇鎭曰。摠戎中軍李得濟。代領留陣事。有旨祗受狀啓與原傳敎。多有差誤處。此蓋由於注書當初誤書之致。至於原狀啓退却改修整之擧。臣固有不能照檢之失。當該注書。亦難免疎率之責。從重推考。何如。上曰。依爲之。出擧條上命宇鎭書傳敎曰。日氣昭朗。無事回鑾。而軍校勞苦則極矣。帳殿記過。一竝蕩滌。各營校卒之今番犯過者。雖一校一卒。勿棍勿汰事。卽爲分付五營門及龍虎營。駕到五里程。上命書駕前下敎曰。高陽坡州衙舍。依例入處。命宇鎭書傳敎曰。蠲役施恩。坡高之民。旣有異同。況本郡陵幸時勞役。尤非他邑之比。一依坡州例。當年條所捧還耗。特爲除減。以爲一分息肩之道。駕到梁鐵坪。入小次。少頃還發。駕到弘濟院。上顧知中樞府事蔡濟恭祗迎。命使之入侍。濟恭進前。上曰。卿之事過矣。濟恭曰。臣負犯至重。何敢抗顔於朝廷乎。上曰。如卿言。則仍欲自廢耶。命退。駕到把子橋前路。上命出標信。勞問各陣後。仍解嚴。入敦化門。詣降馬所。上命書駕前下敎曰。各項記過蕩滌。又命書駕前下敎曰。明日朝廷問安勿爲之。仍乘輿入大內。承史以次退出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨李亨元坐。右副承旨李益烍坐直。同副承旨金宇鎭坐。注書一員未差金載瓚仕。假注書趙興鎭仕直。事變假注書沈達漢仕。
정조 4년
徐有防啓曰。明日視事取稟。傳曰。只晝講。
정조 4년
藥房都提調鄭弘淳。提調金華鎭。副提調鄭昌聖啓曰。禮成謁陵。孝思克伸。連日勞動。回鑾萬安。伏未審夜間。聖體。若何。今日臣等。率諸御醫。趁早入侍。詳察聖候爲宜。王大妃殿症候。益有差勝之節乎。惠慶宮氣候。何如。臣等不任區區伏慮。敢來問安。竝此仰稟。答曰。知道。明日入診。宜矣。
정조 4년
李益烍啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 4년
下備忘記曰。駕過墓前之道。而巋然廟宇。傾圮頹毁。聞是月山大君家。而奉祀之孫。貧不收拾云。粵我聖祖之時。所尊禮寵友之盛。至于今昭布人耳目。況在列朝。置卒守護。錫賚便蕃矣。今其零替至此。極可惻歎。分付該道。顧助物力。使卽修葺。俾免鞠茂之歎。擧行形止。仍令狀聞。
정조 4년
下備忘記于李亨元曰。觀此完伯狀聞。赴操之船隻致敗。將卒渰没。如彼夥然。挽近所無。慘惻矜悶。猶屬歇後語。諸鎭軍卒存沒。亦多未及詳探處。爲先令道臣。星火探問。陸續以聞。當有別般周恤之政。先將此意。令地方官。着實慰撫。其中黔毛鎭將之不能拯活。尤極慘惻。必是京營門久勤。亦令該曹。厚給恤典事。分付。此亦民事也。邊政也。今日日次次對。明日來會。
정조 4년
傳于鄭昌聖曰。諸承旨持公事入侍。
정조 4년
傳于金宇鎭曰。今番動駕時。或多有顚仆落後者。而待令武藝廳三十名。擧皆陪衛。無一人落後。不可無褒賞之典。令戶曹。各木二疋錢五兩題給。
정조 4년
有政。吏批。判書李福源陳疏未下。參判徐浩修進。參議鄭志儉進。左承旨徐有防進。以李致中爲敦寧都正。鄭華淳爲朔寧郡守。金道赫爲瑞山縣監。
정조 4년
兵批。判書李衍祥進。參判李聖圭陳疏入啓。參議朴師崙入直進。參知申大升病。右承旨朴祐源進。以閔永喆洪緯浩爲五衛將。申光復爲訓鍊僉正。朴昌源爲黔毛浦萬戶。副司直單朴師訥。副護軍單李殷福。再政。以丁仁希。爲古突山別將。
정조 4년
李益烍啓曰。明日次對。兩司長官。當爲進參。大司憲李𡊠。大司諫趙時偉。竝待開門牌招。以爲入侍之地。何如。傳曰。允。
정조 4년
徐有防啓曰。卽者副校理徐鼎修鼎修。謂有親病。陳疏徑出。原疏纔以入啓矣。所當直捧禁推傳旨。而此與無端徑出有異。推考驚責。何如。傳曰。允。
정조 4년
徐有防。以弘文館言啓曰。本館上番校理徐鼎修。以其親病。纔已陳疏徑出矣。上番闕直。事甚未安。副校理權以綱朴天行。竝即牌招。以爲推移入直之地。何如。傳曰。允。
정조 4년
又以弘文館言啓曰。本館上番闕直。事甚未安。修撰姜彝正。副修撰尹行修。竝卽牌招。以爲推移姑陞入直之地。何如。傳曰。允。
정조 4년
又因實錄廳郞廳。以摠裁官意啓曰。當此印役方張之時。校正一時爲急。而堂上蔡濟恭。謂有情勢。不爲仕進。金鍾秀一向在外。尙不上來。行公堂上。只有一員。莫重史役。將有停輟之慮。蔡濟恭令政院卽爲牌招仕進。金鍾秀亦爲催促。使之不多日內上來察任。何如。傳曰。允。
정조 4년
李益烍。以兵曹言啓曰。今番陵幸時。隨駕將校軍兵。各差備等犒饋。依定奪。以乾物分給之意。敢啓。答曰。知道。
정조 4년
李亨元。以訓鍊都監言啓曰。本局分授都城敦義門北邊體城頹落處。今月初六日。始役改築之意。敢啓。答曰。知道。
정조 4년
李亨元。因禁衛營從事官。以都提調意啓曰。依下敎。前行首敎鍊官李極齡。決棍十五度之意。敢啓。答曰。知道。
정조 4년
李益烍。以禁衛營言啓曰。本營隨駕將校軍兵等處。依定奪。乾犒饋磨鍊分給之意。敢啓。答曰。知道。
정조 4년
又以義禁府言啓曰。蛇渡僉使李命觀拿問處之事。傳旨啓下矣。李命觀。時在任所。依例發遣府書吏交代後拿來。何如。傳曰。待待命拿囚。
정조 4년
大司憲李𡊠。大司諫趙時偉。持平李䕫。獻納宋樂。校理徐鼎修。副校理權以綱。正言宋民載。姜。修撰姜彝正。副修撰李時秀等啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根祗則此賊也。此豈容一日暇息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞屬者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領而得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗社於億萬年磐石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。金相福之罪。可勝誅哉。諸般罪惡之昭在人耳目者。於渠猶屬細故。而乙未冬。相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。乙未冬國家安危之機。至令追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。從事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之盛意。有此收殺之敎。而乍允旋收。有咈輿情。請還寢遠竄罪人韓翼謩。金吾草記勿施之命。仍施遠竄之典。噫嘻痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊獜。旣已斷恩行誅矣。龜柱之凶逆。何異於賊獜。而一行一否。輿情益激。又況以今番量翼𨩌諸逆之招觀之。根柢之所萌孼。龜賊也。窩窟之豢養。龜賊也。其在塞亂源杜禍本之道。尤不容一刻假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。洪樂純性本奰慝。行又陰譎。平生伎倆。只圖濟己私而充壑慾。素心濫猾。不知敬君父而畏國法。自在當時。世固目之以愚蠢無識之人。及其地處漸盛。形勢漸張之後。癡頑之氣。日以放肆。經營之計。日以安排。噫。其地處之盛。形勢之張。非其自致。卽乃侄之故。則固當與其侄。同心協力。圖報隆恩之萬一。而乃於叔侄之間。反生計較之心。自率舊識。異其趨向。數年之前。又有大小洪之目。已非人理之所可爲。而近來權位益高。主張自辦之後。又値內侄之謝事。遂生專擅之意。漸謀攘奪之計。別立門戶。廣樹黨與。一世之人。瞠然莫適所向。自古權奸之輩。雖於至親。不相顧藉。而豈忍於父子叔侄之倫。有此變怪哉。臣固不欲索言。以傷風化。而有口公傳。無人不知。則此人倫之罪人也。殿下之擢用此人者。非爲其才智之出類。德望之踰人也。特以乃侄之叔。或意其一心向國。不負我殿下。而眷遇之隆。反作藉買之資。委毗之篤。遂爲竊弄之計。乃以爲國家之事。在吾掌握。搢紳之士。入吾圈套。爪牙旣張。鷹犬俱集。以無嚴無忌之心。生不奪不厭之欲。頤指意使。逐去首相。揚揚獨相。志氣橫溢。一國風靡。勢熖日熾。威福不在於上。權柄遂移於下。國勢日孤。人心日懼。噫。殿下。或意其不負國家。而乃反忘君負國。至於如此。則此國家之罪人也。嗚呼。北村之人。乃國家之讎也。雖其天綱恢恢。脅從罔治。而凡今日爲臣子者。孰不疾惡斥絶。不欲與共立。而惟彼樂純。抑獨何心。忍忘國讎。不捨熟處。有釁累之人。必欲昭釋而收用。已廢枳之人。亦復薦引而不置。李溎尹弘烈李普溫之釁累。果何如。而每稱其冤。嗟惜不已。金鍾正洪檍之廢枳已久。而或擧擬於自已秉銓之時。或力勸於他人行政之日。收召怨國之徒。以爲市恩之計。其心所在。誠不可曉。至於領府事。乃討逆之人。而驅其兄於劇逆之科。必欲湛滅之。兄爲逆矣。弟其免乎。噫。明義錄。卽辨忠逆而正義理之書。則其家之人。尤當服膺講明之。而今乃附逆之人。必欲昭釋之。討逆之人。必欲湛滅之。義理由是而將淆。忠逆由是而莫辨。則此明義錄之罪人也。惟此三大罪。已是罔赦之案。而至若乙未冬。是何等時也。此正人臣明目張胆。矢死靡他之日。而反懷其然豈其然之心。則其罪尤當如何。噫。其所負犯。若是深重。而及其處分。不過削黜。上旣有太寬之失。下必有請討之擧。而餘威所及。莫敢誰何。已過月餘。尙無一言。權勢之隆赫。於此可驗。臣又於近日。仄聽傳聞。有所痛惋而憤慨者。樂純之負犯。或爲之稱冤。殿下傳敎。或爲之抑勒云云。力抗天威。輕視王言如此。噫嘻。痛矣。背公黨私之徒。只知有樂純。不知有國家。人心之陷溺。胡至此極。而殿下之威令。反不如樂純之勢熖。此而置之。則國之不亡。將無幾矣。請削黜罪人洪樂純。爲先中途付處。答三司曰。不允。
정조 4년
大司憲李𡊠。大司諫趙時偉。持平李䕫。獻納宋樂。正言宋民載姜等啓曰。澤遂爛漫同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占臺府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動濟流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尢益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸逆之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖明之眷注於渠何如。倚毗於渠何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍厲之氣。久掌戎權而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難。逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露無餘於賊泰之招。密書之。頻數往來於逆來。諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。洪國榮之罪。可勝誅哉。聖上之倚毗何如。廷臣之期待何如。而終至於恃功自恣。擅權負國。其彌天之罪。難貰之惡。實不可指數而枚擧也。嗚呼。宗社大計。莫急於儲嗣一事。爲今日臣民者。其孰無憂歎顒望之心而。噫彼國榮。乃敢以拘渠之顔面。嫌渠之勢力等語。肆然發口。只有此事不可再擧之說。對衆揚言。少無忌憚。以爲眩亂聽聞。欺瞞一世之資。其沮戲國家之大事。惟恐權柄之或移者。究厥負犯。實是人臣之極罪。至若作威作福。權傾人主。百官出其門下八方爭輸賂貨。在渠爲細故耳。負殿下罔極之恩。沮宗社莫大之計。厥罪至此。實關罔赦。及今重臣手寫之箚。三司諸臣之論。次第而發則尤可見擧國共公之議也。請洪國榮。爲先亟施遠竄之典。答兩司曰。不允。第六件七件事。亟停勿煩。
정조 4년
持平李䕫啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝十三年不着帽而始仕於殿下。欲展蘊抱之說。尤極萬萬兇慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中。叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。輕先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵願不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日。而無餘矣。顯忠之典。旣施於其時承宣。則護逆之律。不可以薦棘而止。請薪智島薦棘罪人瑩中。設鞫嚴問。快施當律。後樂旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫暿。李普行之罪。可勝誅哉。賦性妖邪。行己暗愎。脅肩謟笑。情態難掩。左右閃忽。伎倆漸巧。特一天生宵小之之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兠攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心外。托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺瞞君父。包藏禍心。煽動一世。若此不已。則倫綱將至墜地。凶孼亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。柱翼。卽賊禧家卵育中一物耳。綢繆於趾述之輩。出沒於量能之間。一世之所共知者。而丙丁以來。倖逭黨與之誅。久切輿人之憤矣。以其所修族譜言之。刋印廣布。在於諸賊伏法之後。而乃敢以諸賊職名別號。肆然書錄。略無顧忌。所謂附記。卽渠所作。而有曰大喪後。世變層生。有曰犯人云者。下語絶悖。用意極凶。及其王府訊問之下。逆如龜柱。謂以罪不深重。凶如觀源。謂以尋常坐謫。隱然有爲諸賊顧惜之意。其平日腸肚之相連。聲氣之相合。昭不可掩。而至於不可援引等語。尤極叵測。直與能量等賊。一而二。二而一則。有不容一刻假息於覆載之間。而略施刑訊。旋命酌處。銀臺之徼還。大臣三司之求對力請。而非止一再。天聽愈邈。兪音久閟。此雖出於大聖人好生之德意。王章不可終屈。輿情不可終拂。此而不誅。其可曰國有法乎。請還寢罪人柱翼安置之命。亟令王府。設鞫得情。快正王法。答府曰。不允。第六件七件事。亟停勿煩。
정조 4년
正言姜啓曰。請大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。李弘濟。地旣卑微。跡又閃忽。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之大寬。請海南縣定配罪人李弘濟。亟令王府。設鞫嚴問。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府。嚴鞫得情。快旋當律。罪人大燮。以逆範之族屬。爲興文之主人。渠家又作會謀之所。而興文龍輝。挾匕之日。軍官五十人作隊犯闕之說。具出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。快正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郗超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天綱不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。隄防太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。乙未冬。相臣之疏。實關宗社之大計。凡有血氣者。孰不知出於忠赤。而身爲憲長。顧韄凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以薦棘而止哉。請薦棘罪人瑩中。亟令王府。設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髪豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。範聖。以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。今番鞫獄。諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出好生之德。揆以獄體。不可不窮核得情。請減死定配罪人德秀。亟令王府。更加嚴鞫。快正王法。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事闕後弊。請逆賊尙魯。亟施孥戮之典。柱翼之罪。可勝誅哉。卵育於逆家。附麗於賊徒。固是丙丁間漏網之物也。梟腸難化。獍肚益固。渠之所修族譜。刋行於諸賊伏法之後。而趾述任諸賊。不忍去爵號。能簡輅。群凶。敢書以死字。不少顧忌。且其附記中語。至云世變層生。又云犯人顯有爲凶徒稱冤之意。又如龜柱之極逆。觀源之極凶。或稱以罪不深重。或謂之尋常坐謫。覬其宥還。分以冊子。中心弸蓄。暗地呈露。至於渠招中不可援引之說。尤萬萬叵測。而略施刑訊。旋命酌處。此雖出於大聖人好生之德意。而凡在臣民。莫不驚惑。銀臺之徼還。三司之求對。大臣金吾之相繼力請。實是三尺之不可輕屈也。此而置之不問。義理有晦塞之慮。亂逆有滋蔓之患。請還寢罪人柱翼安置之命。仍令王府。設鞫得情。快正王法。答曰。不允。第九件事。亟停勿煩。
정조 4년
右議政李徽之箚曰。伏以。園陵展謁。聖孝克伸。天氣淸和。回鑾萬康。臣民慶忭。曷有其極。臣得伏見副校理尹行修疏本。原其辭意。雖出於爲祖訟冤。而隱暎之間。似若拶逼於臣之前箚。臣誠悚然莫曉其故也。臣之箚斥姜忱也。其曰時有可以保護之事然後。可言保護。時無可以保護之事。則何論保護云者。此蓋平論時勢事理而言也。臣之所斥。卽指文飾保護之說。欲售網打之計者也。先朝嚴處。國是旣定。則雖不明言。自有所歸。而行修之橫加疑怒。實非所料。彼疏中所懷云云。似是向筵仰陳者。而辛巳處分時。睿心之售迫罔極。當復如何。考其時勢。揆以事理。仰請以保安。此固萬萬不可已者。此箇義理。人孰間然耶。事近百年。人旣爲先。則臣不欲呶呶。而亦不得默默。敢入短箚。仰暴微悃。伏乞聖明。亟賜嚴譴。治臣瀆擾之罪。以爲妄論者之戒焉。取進止。答曰。省箚具悉卿懇。義理之所以分。不在於保護與保安之間。豈以當初平說。伊後激成之各殊。而致有無限世變許多滄桑耶。事屬先天。可謂水落石出。矧予陸陸稽古之學。未曾講究。理難開口强談。卿亦不須爲引也。且彼對疏云然。業亦見之。無甚礙逼於卿。卿其安心勿辭焉。仍傳曰。此批答。遣史官傳諭于右議政。領敦寧府事李溵箚曰。伏以。展謁陵寢。聖孝克伸。回鑾萬安。群情胥悅。仍伏念臣。憒憤無似。不能董飭。伏承昨日傳諭。聖度寬假。不卽加之罪。至命具由狀聞。伊時事實。雖以備陳。君命至嚴。而致令半夜遲滯。城鑰至重。而只以符驗開閉。旣覺之後。又未能論啓。一則臣罪。二則臣罪。尙何敢以政院兵曹爲說也。伏地戰恐。無所容措。宜卽陳箚自訟。仰請重勘。而嚴敎之下。跡涉唐突。引日泯伏。亦所不敢。玆以冒萬死仰籲。伏乞聖明。亟勘臣罪負。以尊國體。以安私心。不勝幸甚。取進止。答曰。省箚具悉卿懇。信箭之到四更遲滯。城鑰之不如式放下。可謂錯誤之大者。而自見卿狀辭。益知政院兵曹之失。卿不容深加咎引。冀卿之安心。勿復控辭也。仍傳曰。此批答。遣史官傳諭于領敦寧。
정조 4년
兵曹參判李聖圭疏曰。伏以。仙寢祗謁。聖孝克伸。日氣淸明。回鑾萬安。下情欣忭。曷有其極。仍伏念。臣之情理。夫豈有離捨老父。奔走供劇之勢。而聖眷旣隆於記識。寸衷自激於銘鏤。前後除旨。不敢言私者。是豈情事之可强而然哉。臣父病情。長時沈綿。篤老氣力。奄奄若下山之景。少忽將攝。輒致增劇。雖係閒漫職事之晷刻暫應者。亦不禁悶阨之情。公務私懇。兩相牽礙。進退俱難。方寸煎熬。臣情到此。吁亦慼矣。向陳請急之章。特下將護之批。字字恩言。辭旨鄭重。軫念之意。逈越尋常。凡有聽聞。莫不感涕。況在臣心。當復如何。父子相對。血淚擎讀。北望攢祝。殞結是期。臣父仍而語臣曰。吾今癃癈。望斷陳力。移吾彈竭之願。而粗效塵露之報。唯望於汝。臣於是。仰戴聖恩。俯受父戒。抑情供劇。黽勉于今矣。且値園陵幸行。期日已迫。職在宿衛。義重陪扈。俶裝以待。罔敢或後。忽於此際。得接家信。臣父猝患膈滯之症。吐瀉兼發。眞元暴陷。氣息昏窒。若將頃刻難支。急報踵至。促臣歸視。臣深夜在直。得聞此報。五內震剝。莫省攸爲。禁中諸人。無不爲之代悶。僚員幸以替直。喉院又復提奏。俾得以及時歸省。而顧臣本兼所帶。俱係隨駕之任。則嚴鼓已下。淸蹕將戒。而莫重陪衛。緣臣之故。竟未免臨急變通。致有窘迫。跡涉任情。罪著瘝職。揆以常憲。合被重誅。而廼荷聖念曲諒。威罰不加。臣至今追思。惶懍彌切。豈可以倖逭郵責。晏然自恕也哉。且臣父病。多試藥餌。數日調治。向時危急之症。雖得回甦。目下凜綴之狀。尙多餘憂。臣方左右扶將。晝宵焦惶。實無暫時離側之望。而況臣見帶之職。亦不容一任虛縻。玆敢冒陳懇迫之私。仰干孝理之下。伏乞聖明。俯賜諒察。亟遞臣職。以便救護。仍治臣罪。以警具僚。公私不勝幸甚。臣無任屏營祈懇之至。答曰。省疏具悉。卿其勿辭。救護父病。
정조 4년
副校理徐鼎修疏曰。伏以臣父。素抱痰癖之症。每當寒暖之交。輒致添劇。今於直中。又復挾感發作。轉成泄痢。度數頻數。眞元澌綴。委頓床席。食飮專却。家僮踵至。促臣歸護。臣自聞此報。方寸煎灼。按住不得。忙陳短章。徑出禁扄。伏乞聖慈。俯賜鑑諒。亟遞臣所帶之職。以便救護。仍治臣擅離之罪。以肅朝綱。千萬幸甚。臣無任屏營祈懇之至。答曰。省疏具悉。爾其勿辭。救護父病。
정조 4년
吏曹判書李福源疏曰。伏以。日屬良吉。禮成展謁。警蹕萬安。臣民胥慶。臣於向日入侍春臺。瞻望淸光。承奉德音。積違之餘。欣感交切。臣之昏眊蹩躄。不敢驅策之實狀。因得以悉經鑑燭。庶賜矜愍。竊自幸前後陳暴之不歸於假飾。早晩缷解之無待於申籲。邇來政命之間或承赴。亦出於不敢累續。恭俟體諒之意。而側聽多日。汔無處分。徊徨悶欝。不省攸出。且臣以區區至切之懇。而畏屑是懼。囁嚅已久。今若不陳。更待何時。臣於春間。邀醫試鍼。賴得以粗辨黑白。僅免顚仆。而治未及究。遇夏停輟。擬俟秋涼。更續前功。今則炎退潦收。政其時矣。受鍼之法。必須內息思慮。外絶酬應。靜密專壹。方可責效。而顧臣所叨。係是要劇。進則妨私。退則病公。竝行不悖。決無是理。況臣賤疾。源委深痼。毋論鍼藥。見效常遲。虛帶不襯似之職名。坐度無期限之日月。國體臣分。萬萬未安。官不可曠。時不可失。惟有一遞。最爲兩便。玆敢冒死祈懇於仁覆之下。伏乞聖慈。俯垂憐察。亟賜鐫褫。俾得以及時醫治。卒免廢棄。則天地生成之恩。臣敢不隕結以報。臣無任屏營祈懇之至。答曰。省疏具悉。給由。俟少間行公。
정조 4년
庚子九月初五日辰時。上御寶慶堂。同副承旨入侍時。同副承旨金宇鎭。記事官金載瓚金廷龍李集斗。以次進伏訖。上命書藥房問安批答。又命書傳敎曰。雖無是也。每年分等。在所當行之事。而況於近年春秋陵謁。勞役則不可殫記。而奬勵之道。便屬抛置。竝與應行中日而不行。軍情能不缺然抑欝乎。至於陵幸後。試射之一未爲之。蓋有所量。以其難繼之故也。至於賞中日。在諸軍爲大益。在朝家爲實政。各營門中旬。量其物力之稍紓。觀勢卽爲擧行。命退。承史以次出。
정조 4년
行都承旨鄭昌聖坐。左承旨徐有防坐。右承旨朴祐源坐直。左副承旨李亨元坐直。右副承旨李益烍坐。同副承旨金宇鎭坐。注書金載瓚仕一員未差。假注書趙興鎭仕直。事變假注書沈達漢仕。
정조 4년
徐有防啓曰。明日再明日視事。國忌齋戒相値。頉稟。傳曰。知道。
정조 4년
李亨元。以禁衛營將官來言。言啓曰。今日本營軍兵。日次私習云矣。敢啓。傳曰。停。
정조 4년
徐有防啓曰。藥房三提調來待矣。傳曰。入侍。
정조 4년
傳于李亨元曰。大臣備局堂上引見。
정조 4년
李益烍啓曰。今此京外上言一百十七丈內。八十七丈。係是猥濫。拔去。三十丈。分下各該司次。捧入之意。敢啓。答曰。知道。
정조 4년
又啓曰。卽者敦寧府錄事來言。領敦寧李溵所被臺論。不勝悚蹙。今方逬出城外云。係是大臣去就。敢啓。答曰。知道。
정조 4년
吏曹口傳政事。兼同知實錄事。金魯鎭徐浩修。
정조 4년
兵曹口傳政事。以李國賢爲右邊捕盜大將。具以謙爲禁衛別將。
정조 4년
李益烍啓曰。新除授右邊捕盜大將李國賢。卽爲牌招。命召及大將牌傳令牌。傳授。何如。傳曰。允。
정조 4년
李亨元啓曰。今番動駕時。紅馬木梁鐵坪前路。領軍大將之下馬坐歇與否。兼訓鍊大將李柱國處問啓事。命下矣。問于兼訓鍊大將李柱國。則以爲今番回鑾時。梁鐵坪軍兵路上留住之際。果爲下馬。路坐紅馬木外。軍兵排立後。亦爲少歇于假家。自犯罪科。伏地惶懍云矣。敢啓。答曰。知道。兩亞將事。尙云意外。豈非所係紀律者乎。此將臣。縱曰一時兼領。以其職則元戎也。梁鐵坪留住時路坐。旣是駭擧。而至於紅馬木外。入歇閭家。此何事也。軍兵則上馬。大將則下馬。不但無嚴。大駕方且御馬作行。則休憇依幕。果能安於心乎。此事明知其非今斯今。而今日紀綱。若有餘地則安敢乃爾。萬萬駭然。該大將李柱國。爲先削職。
정조 4년
又啓曰。御營大將李柱國削職事。命下矣。將兵之任。不可無一刻摠察之人。何以爲之。敢稟。傳曰。都提調兼察。
정조 4년
又啓曰。左邊捕盜大將李柱國削職事。命下矣。在前如此之時。有他邊大將兼察之例。今番則何以爲之。敢稟。傳曰。右大將兼察。
정조 4년
兵曹口傳政事。左邊捕盜大將李敬懋李邦一李漢昌。
정조 4년
邊備司薦望。御營大將。李國賢李敬懋李邦一。
정조 4년
又以兵曹言啓曰。卽伏見。統制使徐有大。慶尙左水使申應周。全羅左水使李文爀。右水使金廷遇。各其營今秋水操時。戰船兵船所載。軍器什物點視後。執頉啓本。則其中或有可改可修者。故執頉各邑鎭當該船將監色等。分輕重決棍後。斯速修改之意。嚴飭云矣。其所破傷。雖無大段欠缺。不過些少軍物。則各邑鎭常時趁不着意修改。致有此執頉之擧。其在備陰雨之道。誠甚疎虞。執頉各邑鎭當該守令邊將。竝推考警責。何如。傳曰。允。
정조 4년
又以兵曹言啓曰。卽伏見。統制使徐有大。慶尙前左水使申應周。全羅左水使李文爀。右水使金廷遇。各其營今秋水操後。試射放中不中啓本。則舟師所屬船將以下將校軍兵中。全不得中處依事目。當該船將監色等。決棍申飭云。而各邑鎭常時不能檢飭鍊習。以致不中之居多。其在重戎務之道。不可無飭。試藝居末當該邑鎭守令邊將。竝推考警責。何如。傳曰。允。
정조 4년
又以訓鍊都監言啓曰。本局哨官李匡旭。身病甚重。勢難察任。改差。何如。傳曰。允。
정조 4년
徐有防。以承文院官院。以都提調意啓曰。院寫字官前銜崔道吉彭晩大陞實代。肄習李命恒李道瑜。依例付軍職。冠帶常仕。肄習朴履信方處柔彭敬大劉仁行陞付代。童蒙彭聖大洪興甲安思良安思儉。筆才頗有成就之望。屬于本院肄習。使之鍊業。何如。傳曰。允。
정조 4년
李亨元。以刑曹言啓曰。今番幸行回駕時。北部居鄭璲等。擊錚於衛外。所當捧供以啓。而取考其原情。則渠等所居望遠亭合正里兩洞。卽摠戎廳御營廳兩倉守直之地。亦江都要衝之路。而自國初。民無生理。以氷魚船爲業矣。西江居鄭龍澤任成泰等。逐歲起鬧。紛紜不已。故自朝家。覈其曲直。判下決給者屢次。而今春龍澤成泰等。更呈京兆。未決訟之前。勒奪氷魚船。恣意放賣。都呑魚利。五六百戶居民。將至流離之境。依前決給云矣。旣非四件事。而以如此猥屑之事。肆然呼籲。極涉無嚴。原情勿施。依先朝受敎。自臣曹勘處。本事旣已始訟於京兆云。令該府査處。何如。傳曰。今番則勿爲充軍。決杖徵罪。本事。令該府。卽爲査決。可也。
정조 4년
又以刑曹言啓曰。今番幸行回駕時。京畿楊根居李光弘。擊錚於衛外。所當捧供以啓。而取考其原情。則爲其墓舍修補。買得木物六百餘株於麟蹄地。而摠戎廳將校邊光宅。書吏申世哲。憑藉公役。勒奪賣食。令法司推給云矣。旣非四件事。而以如此瑣屑之事。肆然登聞者。萬萬無嚴。原情勿施。依先朝受敎。自臣曹勘處。何如。傳曰。猥屑則極矣。杖與刑間。懲治放送。充軍則分揀。該廳校吏事。第加査處。可也。
정조 4년
又以刑曹言啓曰。今番幸行回駕時。慶尙道機張居裵龍世等。擊錚於衛外。所當捧供以啓。而取考其原情。則本縣前縣監尹光宇。居官善治。爲民除弊。意外貶遞。更乞仍任云矣。旣非四件事。而以如此不當之說。肆然登聞者。萬萬猥屑。原情勿施。依先朝受敎。自臣曹勘處。何如。答曰。知道。曾見該房謄錄。此等事。有勿爲嚴治之敎。雖極猥屑。充軍則過矣。決杖放送。
정조 4년
又以刑曹言啓曰。今番幸行回駕時。洪忠道木川居朴時文。擊錚於衛外。所當捧供以啓。而取考其原情。則先以金春得施賞不厚爲言。次陳各邑吏逋懲族之弊。進宴時生獐雉鴨。分定之民弊。定配罪人保授之弊。而語甚荒雜。全不敬謹。旣非四件。而以如此猥屑之事。肆然鳴金。極涉痛駭。原情勿施。依先朝受敎。自臣曹勘處。何如。傳曰。何其謊雜也。第令納招以聞。從後處決。可也。
정조 4년
又以刑曹言啓曰。今番幸行回駕時。京畿楊根居李杞。擊錚於衛外。所當捧供以啓。而取考其原情。則渠之十二代祖卽靑海伯李之蘭。而朝家賜與之墓田。混入於民田。令本府。摘奸推給云矣。旣非四件。而以如此猥屑之事。肆然呼籲。極涉無嚴。原情勿施。依先朝受敎。自臣曹勘處。何如。傳曰。此等事。上言則多有下該曹覆啓之事。擊錚似無異同虛實間。自本曹量處。可也。
정조 4년
又以刑曹言啓曰。今番幸行回駕時。黃海道載寧居朴昌明。擊錚於衛外。所當捧供以啓。而取考其原情。則守禦廳屯畓。在於本郡。而年前因本廳關文。本郡民人中。自備築筒。則倍給物力。又爲論功云。故備物力完築後。不給物力。年年收稅。畢竟以宮畓相換。所入本錢。卽爲還給云。而末端書以守禦使處分。旣非四件。而以如此猥屑之事。肆然登聞。極涉無嚴。末端措語。又違格式。原情勿施。依先朝受敎。自臣曹勘處。何如。傳曰。允。
정조 4년
又以刑曹言啓曰。令番幸行時。慶尙道大丘居朴連孫。擊錚於衛外。所當捧供以啓。而取見其原情。則其矣父守永。因看證朴世中之不善招辭。歸之於殺獄元犯。囚獄殆至十五載。受刑已至四百餘次。與朴世中。一番面質。俾得雪冤云矣。其父守永。咬殺金時京。至於錄啓同推。則忍杖不服。敢使其子。游辭粧撰。若是呼籲者。極涉猥越。原情內辭緣置之。誣罔天聽之罪。自臣曹勘處。何如。傳曰。允。
정조 4년
正言姜疏曰。伏以。仙寢祗謁。法駕穩旋。臣民慶幸。曷有其極。臣於昨日。詣臺。歸省老父。則素患關格之症。猝復添劇。奄奄床笫。殆無省覺。調治多方。藥餌罔效。臣方左右扶將。五內失守。目下情理。實無暫時離捨之勢。今日賓對有命。而趨詣無路。玆不得不疾聲呼籲於仁覆之天。伏乞聖明。俯垂矜諒。遞臣所帶之職。俾便救護。治臣瀆擾之罪。以肅朝綱。千萬幸甚。臣無任屏營祈懇之至。答曰。省疏具悉。爾其勿辭。救護父病。
정조 4년
庚子九月初六日。兼春秋張顯慶。司僕寺啓目。濟州民人姜周煥等上言內。以本島山馬場。永久遵行之意。令司僕寺。行關本州事呼籲矣。其在綏遠之義。有難以猥濫斥退。依所願施行事。行關分付何如。啓。傳曰。依允。
정조 4년
刑曹啓目。康津居金振成撃錚原情內。同縣金龜采金魯明金英采等。橫禁其葬父之地。屢度落訟是如可。及其入葬之後。多率徒黨。金魯鼎金貞采等。掘塜轉棺。而龜采等。乍囚旋放。不加一杖。魯鼎等。報營照律。只收贖錢是如。有此呼籲矣。所供如此。上裁。何如。啓。傳曰。議處爲良如敎。
정조 4년
刑曹啓目。三登居金龍采。撃錚原情內。葬父先山而爲四寸兄弟尙采恒采等誣訴。囚禁老母。掘移父塜是如。有此呼籲矣。所供如此。上裁。何如。啓。傳曰。議處爲良如敎。
정조 4년
庚子九月初六日辰時。上御宣政殿。藥房入診入侍時。都提調鄭弘淳。提調金華鎭。副提調鄭昌聖。記事官金載瓚徐龍輔李集斗。醫官吳道炯徐命緯崔宅中慶成運金成五。以次進伏訖。弘淳曰。夜間聖候。若何。上曰。一樣矣。弘淳曰。久未仰承諸節。今日則診候。何如。上曰。唯。道炯。診察後奏曰。左右三部一樣調均矣。上曰。俄命吳道炯。診視嬪宮脈度。卿須問道炯也。弘淳問道炯曰。脈候。若何。道炯對曰。俄者診按。則血分調和。左尺實而有力。似十分無慮矣。上曰。今月爲五朔云。而尙不能破疑矣。道炯曰。謹察脈候。臣意則萬無一疑矣。弘淳曰。左尺候稍實。則誠爲萬幸。宗國無疆之慶。實肇於今日矣。臣等不勝蹈忭矣。命退。承史以次出。
정조 4년
行都承旨鄭昌聖坐。左承旨朴祐源坐直。右承旨沈念祖未肅拜。左副承旨李亨元坐。右副承旨李益烍坐。同副承旨金宇鎭坐直。注書金載瓚仕一員未差。假注書趙興鎭仕直。事變假注書沈達漢仕。
정조 4년
李亨元。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。答曰。知道。
정조 4년
徐有防。以實錄廳郞廳。以摠裁官意啓曰。校讎之役。今已姑停。校讐都廳洪文泳林錫喆。今姑減下。柳誼。移差校正都廳。粉板郞廳全數減下。纂修堂上。旣已啓下。副司果安廷玹李益運李東稷。纂修郞廳差下。謄錄郞廳金聖凖。親病猝重。勢難察任。姑爲減下。其代權知承文院副正字金熙采差下。使之察任。何如。傳曰。允。
정조 4년
實錄廳編修官安廷玹李益運李東稷。實錄記事官金熙采。
정조 4년
金宇鎭。以戶曹言啓曰。江原道春川居幼學李爀。以益安大君祭位條。免稅九結還給事。上言。啓下本曹之後。限內。雖爲現身。而戶口終不現納。有違格例。依定式勿施。何如。傳曰。允。
정조 4년
李亨元。以兵曹言啓曰。依下敎。今番陵幸時。隨駕內吹兼內吹等處。木綿。依例施賞之意。敢啓。答曰。知道。
정조 4년
又以摠戎廳言啓曰。依下敎。今番隨駕本廳將校軍兵等。試射放。當日南別營設行後。一中以上得中之類。別單書入之意。敢啓。答曰。知道。
정조 4년
庚子九月初七日。兼春秋張顯慶。刑曹啓目。金振成擊錚原情。據金魯鼎金貞采。旣以私掘自服。則遽然許贖。大是法外。令道臣。詳査。分首從定配。金龜采金魯明金英采等。旣是冒禁之人。則直爲放釋。有違訟體。竝從輕重嚴刑事。分付。何如。啓。傳曰。安有如許訟體。誠有是也。極可駭然。依回啓決折後。狀聞爲良如敎。
정조 4년
刑曹啓目。司鑰林興壽。莫重殿坐時。誤爲前導事。因承旨所啓。令攸司科治矣。旣已遲晩。自本曹。考律科罪。何如。啓。傳曰。如渠無知之徒。藉以書房色司鑰。欲傳殿座。極爲猥濫。所當決杖。而今姑參酌爲去乎。此後段。但守直處無敢出頭於差備近處事。嚴飭分付後。放送爲良如敎。
정조 4년
刑曹啓目。因京畿監司狀啓。幸行時。四件事外。駕前擊錚。或白活人等鄭昌慶段。旣因特敎。行會本道。金女戒心段。原情姑未下。僧戒芸。趙珬金誠貫李承亨金召史李擇奎吳道宗金汝希郭成翊李後績等段。決杖充軍爲乎矣。金召史年滿七十。李後績係是盲人。放送之意。分付道臣。何如。啓。傳曰。依允。近年編配之多。誠一列邑痼弊。乍配旋宥。徒近無益。僧戒芸等。令道臣。分輕重刑治。或杖治後。放送爲良如敎。
정조 4년
庚子九月初七日辰時。上御瑞蔥臺。親臨試射入侍時。行都承旨鄭昌聖。左承旨徐有防。右承旨朴祐源。左副承旨李亨元。同副承旨金宇鎭。記事官金載瓚。假注書趙興鎭。記事官鄭東浚李集斗。以次序立訖。上曰。禁御兩大將入來。使之擧行。禁衛大將李敬懋。御營大將李柱國。進伏。上曰。應射別軍職及宣傳官。各營將校。次次呼名入射。上曰。今日申時前。其能畢射耶。柱國等曰。若分設兩處。則可以早畢矣。上命祐源書榻敎曰。今番陵幸時。隨駕內吹。令本營門。依例施賞。命宇鎭書榻敎曰。拿處宣傳官。分揀放送。上曰。訓鍊院掌務官之擧行。極甚慢忽矣。仍命亨元書榻敎曰。當該掌務官。事過後。令攸司科治。上曰。軍士房承旨。與禁將。往丹楓亭監放。命有防書傳敎曰。聞卿出城。卽宜敦勉。而日已向曛。未克傳諭。虛徐之外。繼以咄嘆。本事自見卿狀本。洞悉委折。若謂卿在留都之任。宮城外內。事無巨細。無不統轄。以不知爲卿之所失云爾。則予果無以爲解。卿亦但當受而爲咎。豈可因此逬出郊外乎。至若臺言。殆無模稜。觀於堂啓之發。而在卿。尤無控引之端。卿其安心勿辭。卽爲入城事。遣史官。傳諭于領敦寧。又命書傳敎曰。飭敎凡幾遭矣。牌招亦幾遭矣。一味引入。無意行公。處義自處義。分義自分義。到今徒損國體。未知有何節拍可以出膺。事體所在。誠極寒心。實錄堂上蔡濟恭。更卽牌招。仍命賤臣曰。牌去來催促。試射畢後。命承史及大將。射帿布。各以所中矢數施賞。仍命入布木及弓箭。以次頒賞。命書傳敎曰。左承旨見有實恙。許遞。前望單子入之。賤臣承命出。持前望單子入之。命書榻敎曰。新除授承旨。牌招察任。亨元曰。新除授承旨沈念祖。方在罷散中。何以爲之乎。上曰。敍用。可也。仍命退。諸臣以次退出。
정조 4년
行都承旨鄭昌聖坐。左承旨朴祐源坐。右承旨沈念祖坐直。左副承旨沈有鎭坐。右副承旨金宇鎭坐。同副承旨宋鍈坐直。注書鄭東浚仕金載瓚病。假注書趙興鎭仕直。事變假注書沈達漢仕。
정조 4년
朴祐源啓曰。實錄廳持去日記。自己酉年至甲寅年。合一百十八卷。輸送之意。敢啓。答曰。知道。
정조 4년
又啓曰。因禮曹單子。今九月十一日。洪奉朝賀墓。遣承旨致祭事。啓下矣。何承旨進去乎。敢稟。傳曰。左副承旨進去。
정조 4년
傳于沈念祖曰。右承旨入侍。
정조 4년
傳于沈念祖曰。禮房承旨入侍。
정조 4년
鄭昌聖啓曰。新除授左承旨李亨逵。卽爲牌招察任。何如。傳曰。允。
정조 4년
以左承旨李亨逵。牌不進罷職傳旨。傳于沈念祖曰。出肅於前職。違牌於見任。揆以分義。寧不乖當。此傳旨勿施。因以前牌催促。違牌望。更勿爲之。
정조 4년
傳于鄭昌聖曰。政官牌招。開政。
정조 4년
沈有鎭。以弘文館言啓曰。本館下番。姑陞入直。事甚未安。今日政新除授玉堂。待下批。竝卽牌招。以爲推移入直之地。何如。傳曰。允。
정조 4년
有政。吏批。判書李福源受由。參判徐浩修進。參議鄭志儉牌不進。都承旨鄭昌聖進。
정조 4년
吏批啓曰。判書李福源受由。參議鄭志儉牌不進。小臣獨政未安。何以爲之。敢稟。傳曰。仍爲之。
정조 4년
以李致中爲大司諫。柳雲羽爲掌令。愼認明呂萬永爲持平。趙鎭衡爲獻納。李義存爲正言。李東郁爲副校理。洪文泳爲副校理。林錫喆爲副修撰。徐有防爲禮曹參議。文采五爲禮曹正郞。李養采爲司僕判官。鄭東浚爲假注書。校書正字單金興弼。
정조 4년
兵批。判書李衍祥病。參判李聖圭陳疏受由。參議朴師崙受由。參知申大升入直進。同副承旨宋鍈進。同知單丁遇泰。副司直徐有防李亨元。
정조 4년
以吏曹參議鄭志儉。牌不進罷職傳旨。傳于金宇鎭曰。只推。
정조 4년
承旨前望單子入之。宋鍈落點。
정조 4년
金宇鎭啓曰。新除授左副承旨沈有鎭。以前任靈光郡守。方在解由未出中。何以爲之。敢稟。傳曰。勿拘。
정조 4년
傳于鄭昌聖曰。藝文提學。待明朝牌招通方外。
정조 4년
傳于沈有鎭曰。左副承旨入侍。
정조 4년
注書金載瓚病。代假注書趙興鎭。姑令仍察。何如。傳曰。允。
정조 4년
傳于朴祐源曰。永陵親祭時。事知守僕。本陵守僕守護軍。依例施賞。
정조 4년
傳于宋鍈曰。忘未下敎矣。京畿監司李鎭衡。大虎皮一領。地方官坡州牧使李章漢。弓矢賜給。
정조 4년
宋鍈。以吏曹言啓曰。來十月初七日。行宗廟冬享大祭親行時。許多執事。皆以侍從塡差。而在京者數少。將無推移分排之路。在前如此之時。有在外侍從。催促上來之規矣。今亦依此例。近畿侍從。斯速上來事。預爲知委。以爲分排之地。何如。傳曰。允。
정조 4년
沈有鎭。以義禁府言啓曰。時囚罪人吳泰賢。卽爲放送後。草記事。命下矣。依傳敎。卽爲放送之意。敢啓。答曰。知道。